Un nou mod de calculare a poliţei RCA va face ca șoferii care conduc prudent să plătească mai puţin, iar ceilalţi să suporte creşteri de tarife la încheierea asigurării obligatorii.

Noul sistem va fi luat în calcul în curând şi va funcţiona în plus faţă de sistemul actual de bonus-malus. Practic, firmele de asigurări vor avea posibilitatea să aplice reduceri sau majorări în funcţie de profilul şoferului, nu numai al maşinii, ca în prezent.

Pentru ca noul sistem să poată deveni funcţional, Biroul Asigurătorilor Auto trebuie să pună la punct baza de date cu toate informaţiile necesare. Modificările au fost introduse în noile norme de aplicare, elaborate de Guvern.